floriandebaene/DutchDraCor4ML huggingface dataset:
Hebt malcanderen Lieff dit was dat hij ons Leerden
so mijnen hemelschen vader u Lieff gehadt heeft
sijn woorden met sijn wercken so wel accordeerden
seggende u sal vergeven worden als ghij vergeeft
Elck macher om dencken al dat nu Leeft
watten Lieft den heer ons heeft bewesen
die doode verweckt hij twaer noot dat ghijt schreeft
die doove dede hij hooren / die siecken genesen
De crepele maeckte hij gaende tis goet om Lesen
noch heeft hij meer teijckenen der Lieffden gedaen
de duijvelen verjaechde hij sonder ijet te vresen
oock heeft hij drooch voets over twater gegaen
Sachmen hem niet vijff duijsent menschen versaen
met twee visschen ende vijff gorsten brooden
dit connen sij int goet van hem niet verstaen
maer sij sochten alle middelen om hem te dooden
Dat dede om dat hij straffte haer versierde geboden
haer beveijnsde wercken / haer gierige abuijsen
hij dede alle naersticheijt om dat uuijt te roden
waer dat hij quam in tempelen ofte huijsen
Die daer willen seggen alsulcke concluijsen
sij mogen vrij dencken niet Langer te Leven
maer die willen prijsen haer stinckende confuijsen
die sullen van haer wel worden verheven
Den costelijcken balsem die ons is gebleven
gods Levende woort een spijs der zielen
dats nu verschoven veracht ende verdreven
ende diet recht vercondigen / doen sij vernielen
Peijnst toch broeder hoe die palmkens vielen
als ons meester quam gereden met een groot gedrem
doen hij sijn woort onder onder die schaeren ginck dielen
ende heeft geroepen met een schreijende stem
wijst ghij dat ick weet Jerusalem Jerusalem
ghij sout met mij weenen sonder te beijen
dat hebben wij claerlijck gehoort van hem
als hij ons die salicheijt ginck bereijen
Nu sijn wij gecomen inden tijt van schreijen
O waerachtich propheet wel ruijckende fonteijnen
van u woorden en behooren wij niet te scheijen
die daer tegens seijt tis een vileijne
O broeder gedeijnckt u wel hoort wadt ick meijne
hoe sij den heer gingen soecken met een wonderlijcke feest
het crachtelijcke woort dat vruchtbaere greijne
daer wij bij moeten Leven al inden geest.
Als den heer sprack ick bent / elcx viel als een beest
want goods woort was haer als een vervaerlijck affgrijsen
het sloech in haer ooren als een tempeest
ende met een woort so Liet hijse weder op rijsen
Het eeuwich woort niet om volprijsen
worden oock gehoort verstaet doch mijn praeten
als pilatus sprack tot Jesum met stercken on der onwijsen
weet ghij niet dat ick die macht heb mijn reden wilt vaeten
om u te doen dooden off quijt te Laeten
doen antwoorden Jesus door die godlijcke aderen
ghij en sout geen macht hebben / om mij te vervaten
waert u niet gegeven van mijn hemelschen vaderen
O eeuwige salicheijt..........
Des sondaers ontladere.......
die als een verradere / hinck aenden Cruijce gevest
Door Lieffden vierich...........
Hoe riep hij int Lest.......
consumata est / tis al vervolt......
Doen ginck hij betaelen........
Ons alder scholt........
door Lieffden verdult / als hooft der valianden
Doen riep hij o' vader in dijnen handen
beveel ick mijnen geest / dit hoorden wij hem spreecken
Och die inden heeren betrouwen.......
Wadt mach hem gebreecken.......
Hoe salt hem rouwen.......
Die gods woorden versteecken
och wij hebben hem hooren preecken / so mennich costelijck sermoen
Wadt sullen wij beginnen..........
Ick en cans niet bevroen.....
Mijn hart vreest van binnen......
Wadt sullen wij doch doen......
off die vervolgers coen / vol van tijrannijen
ons oock wilden bestrijen....
Wij moeten Lijen.......
en oock niet glijen vant twoort ons heeren
O heer bewaert ons......
Onse sterckheijt wilt vermeren
dat wij ons niet en keeren door vervolch en trijubulacij
van uwen heijligen paen......
O heer geeft oons gratije...........
tegens al sulcke natije / wilt ons bijstaen
off sij ons wilden vaen.....
Hij sal ons ontfaen.....
dus Laeten wij thuijs gaen / tis mijn begeeren
die god wil helpen / niemant en mach hem deeren.
Saulus uuijt met .2 dienaers
O god van. Jisrael int hoochste trijumpherende
als regent regerende over hemel en de over aerden
mij verwondert dat ghij niet en bent corigerende
die u wedt sijn vernerende / met grooter onwaerden
onse vaderen overleden / ghij niet en spaerden
maer ghij straffense strengelijcke die daer rebbelleerden
als adam den eersten / die eens aenvaerden
van die verboden vruchten / dies ghij hem verneerden
ghij hebtse al gestrast die u gebodt onteerden
twelck mij te Lanck waer om te vertellen
als Abiron en Dathan die ghij met den vier verteerden
die hem tegens Aron onbehoorlijcke ginck stellen
oock hebt ghijse geplaecht alle die rebellen
vant geslacht van Jisrael dit weet ick bloot
ghij ginckse altsaemen totter doot toe vellen
alle die daer wachtede en walchde vant themels broot
die walchgin der menschen is nu immers so groot
Jae meerder dan sij was bij moijsis tijden
dus sal ickse vervolgen om te brengen ter doot
alsoude ick alle mijn paerden den hals aff rijden
dese blasphemien en wil ick niet Langer Lijden
ick en sal niemande mijden / ben ick Saul / geheten.
Dat hijse verlost uuijt pharonis / handen
dus sal ickse doen onthooffden hangen ende speten
steenigen ende rabraecken / sijeden ende branden
ick salse doen vervolgen tot haerder schanden
In alle dese Landen / om te brengen in treuren
daer en salder niet een comen uuijt mijnen handen
al sou ickse met den tanden / Laeten verscheuren
off sij sullen versaecken dese twistige leuren
van Jesus desen valschen verleijer quaet
want hij gemaeckt heeft al dees erreuren
dies hij schandelijck gecruijst is om sijn misdaet
Ick sal doen uuijtroeijen dit fenijnich zaet
so dat dit oncruijt niet meer sal groeijen
om in eeren te houwen der wedt onse subtijlen staet
die int houwen der wedt seer Overvloeijen
tsa mijn dienaers wilt u altijt spoeijen
om haer naerstich te verclicken / moet ghij u vercloecken
waer dat wijse vinden wij sullense verbroeijen
met alle haer opinieuse boecken
Een dienaer
Gaernne heere wij sullense so subtijlijcke gaen soecken
om haer te belasten nemen wij onsen gangen.
Wanneer wijse vinden in eenige hoecken
so sullen wijse grijpen ende brengense gevangen
Wadt volck compt ginder ick hebs verlangen
om te weeten wiese sijn ende van wadt conditien
Deen dienaer
Wij en wetens niet heere.....
Saulas
Ick beveel u beijde bij uwer officien
ende bij den eet die ghij mijn hebt gesworen
dat ghijse mij brengt offt ghij crijcht punicijen
seght haer dat ickse moet spreecken en hooren
Den ander.
Wij willent gaerne doen heere / wilt u niet stooren
onsen arbeijt willen wij voor u niet spaeren
Eerst dienaer
Godt groet u goe mannen en. wilt u niet vervaeren
ghij moet met ons gaen sonder eenich belet
tot onsen heere want hij sprack u gaeren
saulus den grooten doctoor inder wedt
Compt gaet met ons en neempt uwen tredt
hij seijttet u net / sonder ijet te grijeven
Ghegroet sijdij mijn heer wadts u believen
tot onsen gerieven / Laet hooren u stem
Wadt volck sijdij.......
Wij sijn burgers hier binnen Jerusaelem
wij bijdden u wilt ons toch seggen u meenen
Aen wien gelooffdij........
Aen den gecruijsten Jesu van Nazareenen
diet ons al can verlenen dat van noots // is
Wel wadt segdij van hem.....
Wij seggen dat hij den Levendige soone goodts // is
al hebben sij hem gecruijst / als een misdadich catijff tiran
Saulus.
Segdij dat hij godt is.......
Aron en Urias tsame
Jae wij en trouwen......
.1. dienaer
Daer verboert ghij beij u Lijff an
tot u gerijff dan / geeft u gevangen
Ja sijdij mede van dese oppiniose slangen
ick sal u doen hangen / en als dieven Laeten verdwijnen
so mijn dienaers wiltse vast gaen bijnen
so moocht ghij pijnen / en met voeten trappen
.2. dienaer
Wij sullen haer nu wadt anders doen snappen
ende noch doen beclappen / vant tselffde gebriel / siet
Ghij moocht dat Lichaem dooden / maer ghij en hebt aen de ziel niet
al waert dat ghij ons briet / so swart als colen
Wie porter u toe dat aldus gaet dolen
wie heeftet u bevolen / ghij verdoemde creijer
Waerom dolen wij......
Ghij segt dat hij godt was die valsche verleijer
desen Logenspreijer / wadt wildij veel praten
Gheen van ons en willen sijn woorden vaeten
godt moet u haeten // ghij verkeerde van sinnen
Ick seg sij hebben den duijvel binnen
Om dat sij hem dus beninnen ick wordt schier verdoeft / wes
want hijer menich verleijt heeft
Hij is tlicht des Levens / daer so Lange na getoeft / es /
so ons getuijgen alle die propheten
Hij is die ons door Abraham belooft is
also ons die schriftuer claerlijck Laet weten
Hij is diet tserpenten hooft heeft ondergesmeeten
hij die daer sit int hoochste verheven
Hij is die den doot alleen heeft verbeeten
hij is die den wech die waerheijt ent Leven
Hij is die den sonden alleen can vergeven
door Lieffde hij is geworden onse broere
Hij is ons eenige voorspraeck also daer staet geschreven
van die schaeps koij is hij de recht doere
Hij was een verleijer vol van erroere
ghij verkeerde Loere / weet ghij dat wel
Tegens onse overste was hij altijt rebel
dus quam hij int gequel / met druck en smerten
ende dat door sijn dwalinge
Hij en dwaelde niet maer hij bekende haer beveijnsde herten
so dat hijse strafften darten / alsmen hem hoorde preecken
Wilt ghij oock op onse geleerde spreecken
schaempt u ghij Leecken aldus te blasphemeren
Men sach hem altijt met den sondaers converseren
hoe wildijt weeren / alsulcken onvroedicheijt
Dat dede sijn Lieffde ende volmaeckte ootmoedicheijt
want hij ons so overvloedich seijt / wilt dit bevroen
want die gesonden en heeft geen medecijn van doen
maer dese arme bloen / met sieckten belaen
die moet den meester ter noot bijstaen
so christus heeft gedaen / twaer goet dat ghij hem eerde
U prinsen en priesteren en schrift geleerde
geen sieckt haer deerden / alst scheen int weesen
daerom heeftse onse meester oock niet geneesen
wout ghij daer na leesen / ghij sout het so vinden
Godt moet u plaegen ghij sotten en verblinden
int helsche verslinden sult ghij noch vaeren
door u verkeertheijt.....
Den geen die Noe in den Arcke con spaeren
met sijnder schaeren / minst ende meeste
die can den zijnen oock wel bewaeren
voort t'eeuwige beswaeren / der helsscher tempeeste
Grijptse beijde bijden hals elck als een beeste
steltse op den Leeste / om te tormenteren
.i. dienaer
Compt compt wij sullen u een Liedeken Leren
al sonder cesseren / off Langer te borgen
Gaet voort gaet voort wij sullen u de cost besorgen
ghij sult eer morgen / bij uwen godt // sijn
maer eerst moet ghij met ons hier int codt // sijn
Mij verwondert hoe dit volck aldus vertwijffelt ende bodt // sijn.
dat sij niet en vreesen dese tormenten groot
ende op dese verleijder so seer versodt sijn
so dat sij daer door comen in Last en noot
want hij most doch selver sterven den doot
door die dwalinge die hij heeft achter gelaeten
niet tegenstaende hoe datmen hem verboot
hij volchde sijn hoot ten mocht niet baeten
binnen damasco woonen meer van dese verdwaelde cordaeten
die met heur schoonpraeten / het volck verkeeren
dus wil ick gaen tot onse potestaten
onse geestelijcke vaeten sonder ijet te cesseren
om volcomen macht van te begeren
dese ketters te vangen sonder ijet te verschonen
die met haer dwalinge tvolck turberen
die binnen der stadt van damasco wonen
Ick sal mijn macht so vreeslijck tonen
over sulcke personen / sonder ijet te verleggen // al
datmen over duijssent Jaer off weeten te seggen // sal.
Een Pharaseus
Heer bischoop prelaet ons overste heeren
een regent over onsse geestelijcke statije
mijn hert met smart is int verseeren
door overmercken dese groote turbatije
noijt en schieder alsulcken blamatije
onse gestelijcke natije van godt vercoren
ten mach niet geschien sonder svijants temptatije
dese ketters dignatien / dat is verloren
Den Bisschop
Mijn geest is meest oock int verscoren
doort aenhoren / dese groote molesteren
waeren wij niet geestelijck / hoe souden wij ons sporen
om dit volck te versmoren / in haer nesten
Jerusalem en schieden noijt sulcke intereste
overmidts die groote dwalinge die thans is onsteecken
waer datmen nu comen in straeten aen vesten
this al vanden desen Jesum datmen hoort spreecken
Een Phariseus
Die daer gedoot is om sijn valsche treecken
houdende het volck vertwijffelt van binnen
Eeen Bisschop
Daer sijn raesen roepen ende preecken
dies hij maeckte veel sotten en sottinnen
Saulus uuijtcomende
Ghegroet sijn mijn heeren notabel van sinnen
ick gebie mijn tot uwen dienst altijt
volcomen macht soude ick gaeren van u gewinnen
om te reijsen sonder eenich respijt
binnen damasco dit seecker sijt
om daer tondersoecken in huijsen en scholen
ick ben bereijt om te aenvaerden den strijt
tegen den geen die daer so schandelijck doolen
sij hebben daer godt sijn eer ontstolen
met haerder blasphemien tis quaet om verdraegen
dus sal ickse gaen soecken / in gaeten en holen
En brengense u gevangen / sonder eenich versaegen
Saule u reeden ons seer wel behaegen
dus wiltse gaen beclaegen sonder eenich appel
daer is u commissie wiltse met u draegen
om haer te plaegen die ons sijn rebel
Wij geven u Authoriteijt ende speciael bevel
om te brengen int gequel sonder Langer te cesseren
die tegens ons ende godt willen rebelleren
hier mede uwen oorloff.....
Ick salt doen mijn heeren
Ick wilder mijn toe keeren / sonder Langer te beijen
hoort ghijt wel mijn dienaers wilt u oock gaen bereijen
met waepenen hermeijen / en al wadt u is van noden
deen dienaer
Gheernne heere wij staen tot uwen geboden
om haer uuijt te rooden // sullen wij Loos en Listich // sijn
den genen die tegen u boos ende twistich // sijn. //
Jist dat qualijck gerockent.....
Ist qualijck gesponnen........
Ist quaelijck gestoockt.........
IPocrijsie
Ist qualijck geblaesen.......
Ten is ons met berouwen......
Ipocresie.
Dat wijt hebben beginnen......
Ist qualijck gerockent......
Ist qualijck gesponnen......
Hoe souwden wij oock bet.....
Versieren connen........
Waer sullen wij toch ronnen
Jae dese vertwijffelde dwaesen
Ist quaelijck gerockent.....
Ist quaelijck gesponnen......
Ist quaelijck gestoockt....
Ist qualijck geblasen....
Hoe was Saulus ontsteecken
Hij scheen te raesen.......
so conde ghij hem aensien ghij fortsich Laboer / Loer
Onse overste singen / met u tenoer / sloer
so ghinckt ghij hoer / doer / met uwen geveijnsde cracht Laven
so datse saulo volcomen macht gaven
ghij gierige nacht raven / met uwen capproen / Loen
Onse geleerde en wilde daer niet toe doen / cloen
maer sij gingen haer coen / spoen / om saulo te bevelen
dat hij die rebellen van damasco soude vangen en selen
wie soude toch hebben al sulcken spel man
Onse geestelijcke heere deden daer wijselijcke en wel / an
oft anders dit gequel / tjan en souden nimmermeer enden
Hoe sietmense Lopen...
Ghelijck den blinden.....
Men soudese al op knopen
Die daer bespotten ende schinden
onse geestelijcke benden / ende wijsen raet
Wadt duijvel gebreeckt haer op onse geestelijcken zaet
die sij vroech en Laet / aldus gaen verachten
Kenden sij haer selffs sij souden hem wel wachten
dese verkeerde geslachten / te doen sulck gerieff
Dan seggen sij hebt malcander Lieff
maer geen gerieff / sij malcander bewijsen
Wil ick u seggen wadt wij doen willen
Ja watte.......
Maer wij willen haer in haer sotheijt gaen prijsen
so mogen wijse doen crijsen in ijdel glorije
Goeden dach broederen in christo
Compter dan een dantelore.
neempt in u memorije / dusdanige termen
Dan isser som die hem met de schristuer willen beschermen
en Laten den armen / eenen wel beroijt Lopen
Mogen sij malcanderen eenichsins becopen
met valschijt bij hoopen / sij en sullent niet Laeten
Wadt volck meendij toch........
Die dus gschoon van t'evangelij connen praeten
en op haer naesten boven maeten / een valsche gront // draegen
Ja Ja dat sijnse die t'evangelije inden mont // draegen
sij mochten Liever een hont Jaegen / achter met den steert
In den mont segdij.........
Jae niet inder harten........
van sulcken darten // ben ick een doorsoecker
Dat volck en doen immer gheen fijnancij off woecker
swijcht ghij vloecker van alsulcken reden
Dat volck doen haer naesten als sij wouden datmen heur deden
in allen steden / houden sij hem also boerachtich
Dat volck o' sij sijn so schristuer achtich
en blijven geduerachtich / in sulcken bestiere
Sij beleven dat evangelije...
Ja perderrieren.......
Al ist dat wijt t'evangelije begecken
in allen plecken dit ben ick wel vroet
nochtans ist evangelij waerachtich en goet
ende een behoet / voortsondich verstercken
Maer dit volck en tonen geen Evangelische wercken
tis al vant vercken / hooft staert ende bouten
Och sij connen so schoon vant Evangelien couten
maer dubbelen en mouten blijft / eeven groennen
Bedroch en hoverdije staet schoon int saijsoennen
avent en noenne so elck een siet
Dit en roert den rechten evangelije niet
die daer vervolch en verdriet om mosten Lijen
Wel hem die met die waerheijt strijen
sij sullen hem verblijen / int euwich vertroosten
Het Evangeliom compt ons nu so schoon vant oosten
door die vrome propoosten / die niemant en bedriegen
Holla genoech wij en wilder niet om Liegen
maer wij willen gaen vliegen / om Psaulus te Informeren
Hoe sal hij in damasco nu gaen regeren
hij sal haer wel Leeren singen andere nooten
Hij heeft volcomen macht van onse promooten
dat sijn de cooten / die wij Lange gesocht // hebben
Wij sijn die geen dit werck gewrocht // hebben
ende saulus gebrocht hebben // aen dit groot bevel
Onse overste hoopen dat weet ick wel
naet groot gequel / sij hebben verlingen
hoe dat saulus metten herten fel
die hem sijn rebel / gevangen sal bringen
hoe sullen sij dan springen.....
Aldus soument coocken.....
Aldus soument mingen......
Aldus soudment smoocken.....
Aldus soument plingen....
men sal ons singen / een nieuwe Loffsang.
Compt neeffgen gaen wij.....
Best nemen wij onsen affgang
hier after desen hoff Lang
oms wadt groens te plucken // al
en sient hoet met Saulo gelucken // sal.
Pausa Saulo uuijtcomende om te gaen reijsen na damasco met .2.
						dienaers
Wel aen mijn knechten hebt ghij u oock bereijt
om met mijn te gaen reijsen nae damasco binnen
op dat wij daer mogen gaen wreecken mijn Leijt
over die rebellen wreijt die wij dan sullen vinnen
wadt segt ghij van desen vertwijffelde van sinnen
gelijcken de spinnen gaen sij haer fenijn spreijen
die sullen sij nu loon nae haeren wercken winnen
buijten en binnen sonder eenich verbreijen
wij sullen hem wel Leeren dat volck verleijen
wenen en schreijen / sal haer niet baeten
haer valscheijt en sullen sij niet langer seijen
met roepen en creijen / op onse geestelijcke staeten
Saule saule mijn woorden wilt vaeten
segt sonder verlaeten / waerom vervolcht ghij mijn
O heer wie sijt dij.......
Vraechdij wie ick sij........
Ick Jesus dien ghij vervolcht met u promooten
tsal u swaer sijn tegen mijn prickelen te stooten
cleijn metten grooten / hoe sijdij dus coen / al
Heer wadt wilt ghij dat ick doen // sal
weet dat ick mijn spoen // sal / nae mijn vermogen
Gaet inder stadt en wilt u daer toe vogen
daer salmen u togen / wadt u van noot sij
Wadt een wonderlijcke Lichte...
.1. dienaer.
Den hemel ontsloot vrij.......
Ick verlies mijn gesichte.......
2. dienaer.
Het hert verschoot mij
ick blijver schier doot bij / daer sulcken swaericheijt
Wadt een wonderlijcken stem.....
Wadt een wonderlijcke claerheijt
Wij en sien hier niemant....
1. dienaer
Wadt beduijt desen arbeijt.....
Die euwige waerheijt // baert hier sijn crachten
.2 dienaer
O heer sijt ghij blint......
Wilt daer niet op achten......
sonder Langer te wachten / willen wij van hier scheeden
Compt doch Lieve heer......
Wij sullen u Leden..........
Met haesten seer.......
Hier binnen der steden.....
daer sullen wij u bereeden / een plaets van rusten
daer u toe mach Lusten......
Anania ananiam..........
Anania
Hier ben ick heere.......
Gaet spoet u drae ende haest u seere
met sulcken snellen keere / sonder verwachten vliet
gaet inde straet die daer den rechten hiet
mijn woort wilt aenhechten sijt met cloecken onderwinnen
ten huijse van Juda daer sult ghij hem vinden
Saulus denblinden van Thersen geboren
want hij is biddende.....
Ananias
Thart moet mijn verstooren
doort aenhaeren u godlijck woort
want ick heb veel van desen man gehoort
Wadt quaet ende moort / datter geschieden door hem
over uwen heijligen al binnen Jerusalam
ock heeft hij macht van onsen hoogen priesters ontfaen
hier binnen damasco te vangen te slaen
al die daer sonder dwaen u naem aenropen
Staet op ende gaet heen sonder ijet te wanhopen
wilt naerstelijck Lop en / hoort ghij wel dat / wis
want hij mijn een uuijt vercoren vadt / is
om mijnen naem te draegen onthout dit wel
voorden heijdenen Coningen ende geslacht van Israel
oock sal ick hem doen weten wel wat hij sal moeten lijen
Gaerne heer sonder eenich vernnijen
sal icker gaen tijen om hem te verblijen
o goddlijcke gebenendijen o' hemelsche soetheijt
o' Levende woort o' eeuwige goetheijt
des menschen spoet Leijt / alleen in u crachten
om te helpen hebt ghij alleen die machten
ghij waert die daer wrachten / ons eeuwige salicheden
oock hebt ghij uwen vader anden cruijs gebeden
om ons te bevreden / voort eeuwige getrueren
mijn dunckt ick coom hier ontrent die dueren
best clop ick hier vueren sonder groot geblas
Laet in en goods naem.....
Een van binnen spreeckende
Wie is daer buijten.....
Ick ben uwen broeder Ananias
Al alleen op dit pas wilter op gomen
Een knecht vanden huijse
Onsen broeder Ananias weest wel gecomen
die goddlijcke stromen / moeten u bevloeijen
hoe compt dat ghij u dus seer gaet spoeijen
seg sonder vermoeijen / nae mijn behaegen
Door Lieffden des heeren / ick soude u gaerne vraegen
wilt mijn toch gewaegen / uuijt rechter minnen
off saulus hier is......
Die knecht vanden huijs
Ghij sult hem hier vinnen
siet daer binnen so wardijt vroeder
Gegroet sijt ghij saulus onse Lieve mebroeder
godt den behoeder den heer der heeren
die u openbaerde wilt dit incorporeeren
doen ghij quaempt passeeren / bij die wegen ontrent
die selffde heer heeft mij tot u gesent
want ghij sijt blent van uws ogen Lichte
Op dat ghij moch crijgen wederom u gesichte
doort tgodlijck gestichte int shemels foreest
so dat ghij verult wordt met den heijligen geest
hij is die ons geneest / vant sondich inpeggen
dus wil ick mijn handt op u leggen
wilt hem danckseggen / sonder duchten off trueren
Saulus knielende.
O Princelijcke schepper der creatueren
u Loff moet dueren / ten eeuwigen tijen
ghij toont aen mijn u goddelijcke cueren
tot deser uuren / die schillen glijen
van mijn oogen / des moet ick mij verblijen
o' heer hoe wonderlijck sijdij in u wercken
dus sal ick uwen naem voorden menschen belijen
sonder enich vermijen / in huijsen en kercken
o' heer wilt mijn toch met u gracij verstercken
dat ick u woort te recht mach uijt spreecken
sonder ijet te vresen voor Leecken offte clercken
den genen die u Levende woort versteecken
o' heer behoet mijn van desen gebreecken
daer ick in gedwaelt heb so menige Jaeren
u uuijtvercoorenen vervolcht soot heeft gebleecken
maer u barmherticheijt en wout ghij voor mij niet spaeren
o' eeuwige godt o' coninck der heerscharen
wadt danckbaerheijt sal ick u conen bewijsen
want ghij hebt mijn verlost van desen. beswaere
met uwer gratien cont ghij mijn spijsen
O Saule / broeder broeder u hart Laet rijsen
in Lieffden vierich met gelooff en hoopen
en wilt niet peijnsen op u misdadich affgrijsen
want de heer heeft u tot hem geroopen
Annania goods knecht wilt mij toch doopen
inden naem / mijns scheppers tis mijn begeren
ick gevoel in mijn een godtlijck noopen
inder eeuwicheijt en wil ick niet van hem keeren
Saule knielt neder door de Lieffde des heeren
om u te doopen ben ick bereijt met desen
Inden naem / des vaders / des Soons / des hijlijgen geest vol / eeren
In mij is een groote sterckheijt geresen
geen hart en sout mogen conen gedincken
den goddelijcken balsem heeft mij genesen
die hij een ijegelijcke om niet wil schincken
mijn verlanckt natuerlijck nae eeten en drincken
want in drie daegen en heb ick geen spijs geproeft
noch dranck in mijnen keelen doen sincken
want dappetijt was in mijn geheel verdooft
Saule broeder compt binnen ende toost
spijs en dranck sal ick u doen haelen
vant geene dat u natuere behooft
om met danckbaerheijt te nutten sonder ijet te faelen
de geest des heeren wil ons omstraelen.
Pausa fortsich laboer.
Wacharmen wacharmen......
So mogen wij wel crijten.....
Och ijpocrijsije noijt sulck verstooren
Bij Lucijfers darmen / tmach ons wel spijten
Wacharmen wachharmen....
So moogen wij wel crijten.......
Ten baet ons geen karmen.......
Noch handen te smijten.......
onse proffijten gaen gans verlooren.
Wacharmen wacharmen.....
O ijpocrijsije noijt sulck verstooren
Ick gae mij verdrencken.....